### Č. sp.: ŽP 2015/01498-6-MK Bardejov

### 26.02.2015

R o z h o d n u t i e

## Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 ods.1 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti **Bardejovského podniku služieb Bapos, m.p. Bardejov, Štefánikova 786, 085 01 Bardejov, IČO: 00619621,** zo dňa 30.01.2015, podľa § 47 ods. 3 a § 48 ods. 1 zákona o ochrane prírody, v súlade s § 46 zákona č. 71/1967 Zb. o správnom konaní v znení neskorších predpisov

**v y d á v a s ú h l a s**

žiadateľovi na **výrub dreviny, druh: 1 ks smrek obyčajný** (Picea abies) s obvodom kmeňa 120 cm, meraným tesne pod miestom rozkonárenia (vo výške 50 cm nad zemou), rastúci na pozemku parcelné číslo CKN 5167/51, druh pozemku: zastavané plochy a nádvoria, v kat. území Bardejov (**ulica A. Svianteka 5).** Žiadateľ je správcom pozemku, na ktorej drevina požadovaná na výrub rastie.

# A./

V súlade s § 82 ods. 12) zákona o ochrane prírody, určuje orgán ochrany prírody bližšie podmienky vykonania výrubu, zabezpečujúce ochranu prírody a krajiny:

1) výrub drevín je žiadateľ povinný uskutočniť v období vegetačného pokoja (od 1. októbra do 31. marca),

2) výrub drevín žiadateľ uskutoční po nadobudnutí právoplatnosti tohto rozhodnutia, v termíne do 31. marca 2016,

3) žiadateľ zabezpečí, aby pri výrube nedošlo k ohrozeniu zdravia alebo životov ľudí, k poškodeniu majetku fyzických osôb alebo právnických osôb,

4) žiadateľ zabezpečí, aby nedošlo k poškodeniu drevín, ktoré nie sú určené na výrub,

5) žiadateľ odstráni aj pne po výrube vrátane povrchovej časti koreňového systému a plochu upraví identicky s okolím,

6) vyrúbanú drevnú hmotu žiadateľ vhodným spôsobom odstráni a okolitý terén vyčistí od zvyškov po výrube,

7) za prípadné škody na majetku fyzických osôb alebo právnických osôb, spôsobených pri výrube drevín, zodpovedá žiadateľ podľa osobitných predpisov.

B./

V súlade s § 48 ods. 1 zákona o ochrane prírody je žiadateľovi uložené uskutočniť náhradnú výsadbu na pozemkoch, ktorých je správcom, za týchto podmienok:

1) **vysadiť 1 ks dreviny, druh: 1 ks lipa malolistá** (Tilia cordata) na pozemok s parcelným číslom CKN 5167/95, druh pozemku: zastavané plochy (doplnenie výpadkov lipovej aleje na ul. Pod Vinbagrom),

# 2) výsadbu žiadateľ uskutoční vo vegetačnom období (od 1. apríla do 30. septembra) na vlastné náklady, v termíne do 30. septembra 2016 po vykonaní výrubu,

3) žiadateľ zabezpečí starostlivosť o náhradnú výsadbu po dobu 2 rokov odo dňa jej uskutočnenia; v prípade vyhynutia alebo poškodenia náhradnej výsadby vykoná žiadateľ dosadbu,

**4) žiadateľ doručí na MsÚ Bardejov, odd. ŽP doklad o vykonaní náhradnej výsadby, resp. dosadby.**

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu tento súhlas zmeniť alebo zrušiť.

# Osobitné predpisy, ako aj ostatné ustanovenia zákona zostávajú vydaním tohto súhlasu nedotknuté.

# O d ô v o d n e n i e

Písomnou žiadosťou zo dňa 30.01.2015, požiadal Bardejovský podnik služieb Bapos, m.p. Bardejov, Štefánikova 786, 085 01 Bardejov, IČO: 00619621, o vydanie súhlasu na výrub dreviny, druh: 1 ks smrek obyčajný (Picea abies) s obvodom kmeňa 120 cm, meraným tesne pod miestom rozkonárenia (vo výške 50 cm nad zemou), rastúci na pozemku parcelné číslo CKN 5167/51, druh pozemku: zastavané plochy a nádvoria, v kat. území Bardejov (ulica A. Svianteka 5).Žiadateľ je správcom pozemku, na ktorej drevina požadovaná na výrub rastie. Dôvod žiadosti - žiadosť podaná na podnet OSBD Bardejov - správcu bytového domu A2 na ul. A. Svianteka 4-6, ktorý uvádza ako dôvod zhoršenie hygienických podmienok v priľahlých bytoch. Predmetná drevina rastie v tesnej blízkosti fasády a znižuje prienik denného svetla do bytov na najnižších podlažiach bytového domu. Žiadosť je podaná podľa § 47 ods. 3 zákona NR SR č. 543/2002 Z.z. o ochrane prírody a krajiny v znení neskorších predpisov.

Mesto Bardejov, podľa § 82 ods. 7 zákona č. 543/2002 Z.z. o ochrane prírody a krajiny v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov od 02.02.2015. V príslušnej lehote od zverejnenia informácie nebolo doručené Mestu Bardejov písomné ani elektronické potvrdenie záujmu byť účastníkom v začatom správnom konania.

Orgán ochrany prírody listom č. ŽP 2015/01498-2-MK zo dňa 16.02.2015 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávanie spojené s miestnou obhliadkou v predmetnej veci. Ústne pojednávanie sa uskutočnilo 24.02.2015, počas ktorého bolo zistené, že drevina požadovaná na výrub, rastie na uvedenej parcele. V priebehu miestnej obhliadky orgán ochrany prírody vykonal meranie obvodu kmeňa dreviny, zistil jej zdravotný stav a zhotovil fotodokumentáciu. Z priebehu ústneho pojednávania a miestnej obhliadky bol vyhotovený zápis a prezenčná listina. Drevina požadovaná na výrub rastie v zastavanom území mesta. Smrek obyčajný rastie cca 2,5 metra od bytového domu a v ochrannom pásme inžinierskej siete plynu. Drevina má nepriaznivý vplyvu na zdravotný stav obyvateľov v dôsledku nadmerného tienenia, bránenia prenikaniu svetla a tepla s následkom zníženia hygienických podmienok bývania. Dôvody výrubu smreka obyčajného sú teda opodstatnené. Správcovi odporúčame vykonať orez konárov na drevine dub letný, ktoré zasahujú do fasády bytového domu, odborným orezom podľa normy STN 837010 – Ochrana prírody, ošetrovanie, udržiavanie a ochrana stromovej vegetácie. Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu dreviny požadovanej na výrub, ktorá je 596,88 €. Výpočet je prílohou zápisu.

Účastníci konania a zúčastnené osoby boli na mieste oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení § 33 ods. 2 zákona č. 71/1967 Zb. o správnom konaní v znení neskorších predpisov. Voči súhlasu s výrubom smreka obyčajného nepodal zásadné námietky nikto z prítomných.

Na základe vyššie uvedeného orgán ochrany prírody dospel k záveru, že žiadosť o výrub smreka obyčajného je opodstatnená. Rozhodol preto o povolení výrubu podľa § 47 ods. 3 citovaného zákona o ochrane prírody. Zároveň žiadateľovi podľa ustanovení § 48 ods. 1 zákona o ochrane prírody uložil povinnosť vykonať náhradnú výsadbu a následnú starostlivosť o vysadené dreviny, ako aj podmienky vykonania činnosti podľa § 82 ods. 12 zákona o ochrane prírody.

**P o u č e n i e**

Proti tomuto rozhodnutiu možno podať odvolanie, podľa § 53 a nasl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

Toto rozhodnutie možno preskúmať súdom až po vyčerpaní riadnych opravných prostriedkov.

MUDr. Boris Hanuščak

primátor mesta

Rozhodnutie sa doručuje

* **Bardejovský podnik služieb Bapos, m.p. Bardejov, Štefánikova 786, 085 01 Bardejov,**
* **OSBD, Ťačevská 1660, 085 01 Bardejov**
* **Ing. Andrej Petrek, A. Svianteka 6, 085 01 Bardejov**

Na vedomie:

1. SIŽP - inšpektorát ochrany prírody, Rumanova 14, 040 01 Košice
2. Okresný úrad Bardejov, Odbor starostlivosti o životné prostredia, Dlhý rad 16, 085 01 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk